ועדת העבודה, הרווחה והבריאות, כנסת 16, פרוטוקול מספר 431, 2005-06-15 10:45

שאול יהלום: אני פותח את הישיבה.

שאול יהלום: הנושא הוא: הצעת חוק לתיקון פקודת בריאות העם (תיקון מס' 17) (הגבלת תקופת כהונה של מנהלי מחלקות בבתי חולים ציבוריים) - מאת חבר הכנסת אחמד טיבי.

שאול יהלום: אם חבר-הכנסת איננו, האם אנו בכל זאת דנים בזה?

ג'ודי וסרמן: אתה יכול לדון.

יגאל יאסינוב: אני רוצה לדעת מה ההשלכות אם אנחנו מצביעים נגד.

שאול יהלום: אסביר.

שאול יהלום: הצעת החוק הזאת עברה בקריאה ראשונה בכנסת הקודמת, ולמעשה היא היתה צריכה, בכנסת הקודמת, להמשיך בהליכים לקראת קריאה שניה וקריאה שלישית.

שאול יהלום: אינני יודע מה הסיבה שהחקיקה לא הסתיימה.

ג'ודי וסרמן: הצעת החוק אכן אושרה בקריאה ראשונה, והוכנה בוועדה במשך זמן ארוך מאד.

ג'ודי וסרמן: היו פה הרבה סוגיות שהוועדה נדרשה להן במשך הרבה מאוד זמן.

ג'ודי וסרמן: היא הוכנה לקריאה שניה ולקריאה שלישית ונשמעו מומחים ודעות שונות והרבה עמדות סותרות.

ג'ודי וסרמן: בסופו של דבר, היא אושרה בוועדה לקריאה שנייה ולקריאה שלישית בניגוד לעמדת הממשלה.

ג'ודי וסרמן: הצעת החוק הונחה כהצעת חוק תקציבית, וזה הונח על שולחן הכנסת בסביבות נובמבר 2002.

ג'ודי וסרמן: חבר-הכנסת טיבי משך זאת מהמליאה, ואז גם לא הצביעו על זה בסופו של דבר בקריאה שנייה ובקריאה שלישית.

שאול יהלום: תחילה, נאמר מהו החוק, ואני קורא את דברי ההסבר.

שאול יהלום: בדברי ההסבר לחוק נאמר: "כיום, תקופת כהונתו של רופא מורשה המנהל מחלקה בבית-חולים ציבורי היא בלתי מוגבלת".

שאול יהלום: יכול להיות היום ראש מחלקה 34 שנים.

אילנה כהן: כמו חבר-כנסת.

שאול יהלום: עוד נאמר בדברי ההסבר לחוק: "הדבר פוגם ביעילות ובהתחדשות של המערכת הרפואית בישראל.

שאול יהלום: הדבר גם מונע אפשרות של קליטת רופאים טובים שיש בידם לתרום למערכת.

שאול יהלום: מוצע לקבוע תקופת כהונה מוגבלת כדי לייעל את המערכת.

שאול יהלום: מוצע לקבוע כי כהונתו של רופא המנהל מחלקה בבית-חולים ציבורי תהיה עשר שנים לכל היותר".

שאול יהלום: גבירתי היועצת המשפטית, אני רק לא מבין למה זו הצעת חוק תקציבית.

ג'ודי וסרמן: ראשית, כי אין את הסכמת הממשלה וכרוכות בזה עלויות רבות.

שאול יהלום: מדוע?

יאיר פרץ: כי צריך להוציא את האיש לפנסיה.

שאול יהלום: למה להוציא לפנסיה?

שאול יהלום: מה שייכת לפה הפנסיה.

יגאל יאסינוב: אם אתה פוגע בזכויות שלו, אתה מוריד לו משכורת ותנאים- - -

אילנה כהן: אדוני היושב-ראש, אתה רוצה שאסביר לך?

אילנה כהן: אני באה מבית חולים, ואני יכולה להסביר את זה הכי טוב.

שאול יהלום: חברת הכנסת אילנה כהן, רגע אחד.

שאול יהלום: גברתי היועצת המשפטית, תסבירי בבקשה.

ג'ודי וסרמן: ראשית, הצעת החוק כפי שהיא התגבשה, בסופו של דבר, היא הצעת חוק שונה לגמרי ממה שאדוני היושב-ראש הקריא.

ג'ודי וסרמן: אני מחזיקה בידי למעלה משלושה עמודים לעומת שלוש הפסקאות שאדוני הקריא.

ג'ודי וסרמן: כלומר, בסופו של עניין, הצעת החוק היא שונה.

ג'ודי וסרמן: אמנם את דין הרציפות על מה שאושר בראשונה, ולכן אדוני צדק כשהוא קרא זאת.

ג'ודי וסרמן: אבל, כשאדוני שואל למה יש לזה עלויות ולמה זאת הצעת חוק תקציבית, אני חייבת להתייחס לזה.

אילנה כהן: עלויות גבוהות מאד.

שאול יהלום: איפה כאן ההצעה התקציבית?

שאול יהלום: אם נאשר, האם יש לנו כאן הגבלה של הצעה תקציבית?

אילנה כהן: כל עשר שנים תכפיל במספר מנהלי המחלקות, אתה יוצא עם סכום שאתה יכול לפתוח בו עוד כמה בתי-חולים.

אילנה כהן: אני מדברת על העלות של הבאים בתור.

שאול יהלום: את צריכה לדעת מה ההפרש בין המצב היום, לא באופן תיאורטי - -

אילנה כהן: נניח שהיום אתה מנהל מחלקה ומחר אני - אתה כבר משלם לשניים.

שאול יהלום: האם כל ראשי המחלקות מכהנים אלף שנה?

אילנה כהן: לא אמרתי את זה.

אילנה כהן: אבל הצעת החוק הזאת היא התערבות באיגוד מקצועי.

שאול יהלום: זה משהו אחר.

שאול יהלום: חבר הכנסת יאסינוב, לגבי שאלתך בהתחלה - נניח שלא עושים כלום או שנצביע נגד, זה אומר שלא מונח לפני הכנסת הזאת שום דבר.

שאול יהלום: אם חבר הכנסת רוצה להגיש את החוק, הוא צריך להגיש הצעה טרומית, והצעת החוק צריכה להיות מונחת 45 יום, אלא אם כן היא מקבלת פטור מחובת הנחה - כמו כל הצעת חוק פרטית של כל אדם מאיתנו.

שאול יהלום: אם אנחנו מאשרים היום, עומדת לדיון לא הצעת החוק המעובדת אלא רק ההצעה שאני הקראתי, וזה הכל.

שאול יהלום: על זה הוועדה תוכל להמשיך לדון ולהכין אותה לקריאה שניה ולקריאה שלישית.

אילנה כהן: אני חושבת שיש פסק-דין של בית-הדין לעבודה בקשר לַבוררות על הנושא הזה.

שאול יהלום: אני פונה עכשיו לחברים לא להתחיל בדיון, אלא להצביע בעד או נגד החלת דין רציפות.

שאול יהלום: אני מבקש מנציג אחד מהממשלה להגיד את עמדתו.

שאול יהלום: עו"ד דן אורן, בבקשה.

דן אורן: הממשלה ממשיכה בהתנגדותה להצעת החוק מהטעם העיקרי, שאנו סבורים שככל שאפשר יש להימנע מהתערבות של המחוקק ביחסי עבודה.

דן אורן: יש ארגוני עובדים, יש ההסתדרות הרפואית ויש מעסיקים, והם אלה שצריכים לקבוע את תנאי העבודה.

דן אורן: הנושא הזה קשור קשר הדוק לתנאי עבודה.

דן אורן: זה לא אומר שישנם מצבים מוגדרים שבהם המחוקק מתערב, כאשר הוא קובע רצפת מינימום של תנאי עבודה וכאשר הוא קובע שאסור להפלות מכל מיני טעמים פסולים.

דן אורן: גם במשברים כלכליים יש התערבות של המחוקק, שאנחנו עושים את הכל שתהיה במשורה.

דן אורן: אנו סבורים שזה לא אחד מהמצבים.

דן אורן: זה פותח פתח שהוא לא חיובי.

דן אורן: אגיד עוד משהו.

דן אורן: יש לנו עכשיו ניסיון רב בניסוחים על גבי ניסוחים, כדי לגבש את החקיקה הזאת.

דן אורן: הניסיון הזה רק המחיש לנו עד כמה זה לא מתאים לחקיקה ראשית.

דן אורן: זה מתאים לרמה המקומית והנקודתית.

דן אורן: לכן, אנחנו מתנגדים וממשיכים בהתנגדות.

שאול יהלום: האם חבריי מקבלים את הצעתי לסדר להצביע?

קריאות: כן.

שאול יהלום: מטעמי הגינות, אם יבוא חבר-הכנסת אחמד טיבי, שזאת הצעה שלו, ויבקש רוויזיה - אתן לו לעשות רוויזיה, כלומר לנמק חמש דקות את הצעתו ואז שוב נצביע.

שאול יהלום: אני אומר זאת מראש, כדי שלא יהיו טענות.

שאול יהלום: וזאת, אם נצביע בשלילה.

שאול יהלום: אם נצביע בחיוב, אין בעיה.

שאול יהלום: לכן, אני מעמיד להצבעה.

שאול יהלום: מי בעד החלת דין הרציפות ומי נגד?

שאול יהלום: בעד - אין נגד - 6 ההצעה להחיל דין רציפות על הצעת חוק לתיקון פקודת בריאות העם (תיקון מס' 17) (הגבלת תקופת כהונה של מנהלי מחלקות בבתי חולים ציבוריים), התש"ס-2000, לא נתקבלה.

שאול יהלום: שישה חברי-כנסת הצביעו בעד.

שאול יהלום: ברוב של ששה או פה אחד הוחלט לא להחיל את דין הרציפות, ועדיין לחבר-הכנסת טיבי מונחת הזכות לבקש רוויזיה.

שאול יהלום: הוא ינמק חמש דקות, ושוב נצביע.

שאול יהלום: אני מודה לכולם.